Reis tot romans: Boeke vir almal | Landbou
Reis tot romans: Boeke vir almal
Oor die Groot Trek is al baie geskryf, maar in hierdie nuwe historiese roman word daar vanuit die perspektief van drie uiteen- lopende vroue na dié geskiedkundige gebeurtenis gekyk.
Katrien is 'n sensitiewe Bolander wat moeilik aanpas by die lewe aan die Oosgrens, waar haar man en seun dolgelukkig is. Toe die lewe daar onuithoubaar raak, besluit hulle om die plase te verkoop en hul waens te pak om saam met Hendrik Potgieter na die binneland te trek. Saam met Katrien is Dina, haar eertydse slavin en maatjie van kindsbeen af. Hulle is meer soos susters, of soos Dina sê: "Twee kante van dieselfde vrou."
Dan is daar ook Thabisa, 'n jong Zoeloevrou wie se hele familie uitgewis word in die stamoorloë. Ná 'n paar moeilike jare, waarin sy baie verlies moet aanskou en verwerk, beland sy ook by Katrien-hulle.